和合石

和合石係香港一地，亦係一村，叫和合石村。和合石介於南華莆同粉嶺之間，北大刀岃山腳谷地，所以又嗌粉嶺南。和合石南，靠近涌水，村落羣集，有和合石村、和興村、和合石新村、畫眉山村等。而和合石，亦以和合石墳場而聞名香港。而村落以北嘅平地，係粉嶺平原嘅一部份，粉嶺新市鎮伸到呢度，有多個公共屋邨、私人屋邨、同居者有其屋。

和合石行政上歸北區。

歷史

和合石村最早立村，因而成爲地名。喺二十世紀初，彭氏客家人立和合石村，村名寓意，和諧好合。村中古屋，瓦頂磚屋，多數係兩進式，屋頂呈金字。加咗新屋，而成四排。其中兩排平衡，係鄭、羅二圍搬來。新村亦叫新圍，係和合石舊圍向東擴展。而和興村係二十世紀後葉先有，喺新圍西北對出。

畫眉山村，係沙頭角印洲塘烏洲塘村沈氏搬過來嘅。以側邊畫眉山而名。

二十世紀頭，大埔公路同九廣鐵路相繼通車，亦途經和合石。當時最近嘅火車站，係粉嶺火車站。

一九四九年，香港難民者眾，唔少外來人到和合石定居。一九五零年，和合石墳場啟用，一九五一年九廣鐵路和合石支線啟用，帶旺呢度石業同建築，亦有人賣香燭、鮮花及果品等祭品維生。而近粉嶺田心一面，亦有蝴蝶新村。香港政府亦起咗馬路，由大埔公路入村同墳場，卽家下和興路、和家樓路同銘賢路。一九八三年廢和合石支線，但和合石墳場就不斷擴大。

粉嶺新市鎮興起，和合石一帶起咗唔少屋邨。平地中間有華明邨、華心邨、花都廣場、側邊有景盛苑、欣盛苑、昌盛苑、雍盛苑、牽情間、碧湖花園。而田心村亦拆咗做百福田心遊樂場。而和合石支線嘅路軌，亦因此而拆走，建成碧湖花園、華心邨同和興體育館。

粉嶺公路代替大埔公路，大埔公路大窩一段，亦改名大窩支西路，粉嶺一段做馬會路。和合石附近，亦路口去粉嶺公路、馬會路、大窩支西路。原本粉嶺到和合石，九廣鐵路以西，係無馬路。亦因爲新市鎮，開咗條百和路，駁通百福同和合石，伸到去上水。

地理
和合石係北大刀岃東北谷地，地勢平坦，係粉嶺平原南支。呢支平原，南邊以畫眉山、新圍、和合石爲南，塘坑、黃崗山、田心爲北，田心到畫眉山嘅蝴蝶山腳爲西。平地呈三角形。舊時平地只係種田，而村就起靠山邊，以防水浸淹屋。

和合石嘅涌水，會北流入梧桐河。